Ürrats kolektiboak

Ürrats kolektiboak pastorala zazpi egilek idatzitako antzezlana da, 2025eko uztailaren 27an, abuztuaren 2an eta abuztuaren 10ean, Barkoxe herriko lagunek taularatua. Pastoral berezia da, hainbat idazlek osatu baitzuten. Zazpi egilez gain, hiru errejent eta bi sujet ditu.

Pastoralak beti dira kolektiboak baina kasu honetan idazketa prozesua ere kolektiboa izan zen, zazpi idazleren artean banatu baitzituzten jelkaldiak eta kantuak. Bizkarrezurra eta koherentzia orokorra Patrick Keheille Kanpok bermatu zituen, baina beste sei barkoxtarrek ere parte hartu zuten idazketan: Otxanda Keheillek, Joanes Etxebarriak, Petti Galant Sühitek, Xaxi Hobiagak, Jon Gamioxipik eta Laurie Pinquek. Gehienek lehen aldiz idazten zuten, eta ariketa berezia izan zuten. 

Bi sujet izan ziren historiaren haria ehuntzen, Xalbat Jauregiberri Petxik eta Kattin Galant Sühitek jokatuak. Hiru errejentek gidatu zuten pastorala: Maritxu Galantek, Aña Iriartek eta Margita Keheillek. 

 Gaia 
Gaia XX. mendeko historiari buruzkoa da, eta Patrick Keheillek argi du gazte belaunaldiei transmisioa egiteko balio duela. Euskal Herriko mugimendu abertzalearen azken hamarkadetako historia kontatzen du. Francisco Francoren diktaduratik hasi eta gaur egungo testuinguru historikorainoko bidea izan dute gai nagusia. Antzezpena arrakasta handia izan zuen. 

Herriko Etxahun elkartean hasi ziren aipatzen gaiaren hautaketa. Patrick Queheillek gogoan du gazte andana bat sartu zela elkartean, eta elkarrekin gogoetatzen hasi zirela. «Atzematen zuten pastoraletako gaiak beti urrun zirela beren garaitik, eta garai hurbileko historia ezagutu nahi zuten.  

Ments bat bazen, ez baitzuten ezagutzen 1970eko hamarkadatik 2000. urtera arteko historia», esplikatu du Patrick Queheillek. Taldean aipaturik, nahiago izan zuten ez sujet bakarra izatea. «Hiru urte iraun du» gogoeta lanak, eta «bizkarrezur» bat prestatu zuen Queheillek. Gogoetatu ahala, elkarteak idazketa kolektiboa begi onez ikusten zuela sentitu zuen. «Gaia jin zen lehenik, eta kolektiboki idaztearen xedea gero». 

Enbata mugimendu politikoaren sorrerarekin hasten da pastorala, 1963an. «Gaullismoa eta Elizaren pisua ikusirik garaian, ez ziren ohartu zer-nolako indarra ukanen zuen mugimendu horrek», adierazi du Patrick Queheillek. Ondotik, gizarteak berak eraiki dituen egiturak eta mugimenduak izanen dituzte aipagai: ikastolak, gau eskolak, Euskal Irratiak, Euskal Herria Zuzenean festibala, euskal moneta, kooperatibak, ELB laborari sindikatua, Bake Bidea elkartea eta ETA erakundearen armagabetzea. «Zortzi gunetan itzuli zituzten armak, eta horietarik bat Barkoxen izan zen. Barkoxtarren historia ere bada».

 Erreferentziak 

 Ikus gainera 
 Pastoral

 Kanpo estekak 
 Pastoralaren kartela.
 Pastoralaren prestaketa bideo batean.
 Pastoralari buruzko erreportaia Xiberoko Botzan.
 Joseba Aurkenerena: "Barkoxeko pastorala, gogoeta-iturri eta mugarri", Kazeta.eus, 2025/08/01.

Kategoria:Pastoralak
Kategoria:2025 Euskal Herrian
Kategoria:Barkoxe